Der er gang i kasseapparaterne i Hjørring i øjeblikket - og med flere kunder i butikkerne er risikoen for tyveri også blevet større. Men under Dana Cup, så har Fortuna Hjørring lavet en mundtlig aftale med Hjørring Handelsstandsforening om, at hvis en spiller bliver snuppet, skal det ikke meldes til politiet. I stedet får spilleren karantæne fra næste kamp. - Det er sommetider, at de græder og alt muligt, når de ikke må spille den næste kamp, men de skal også vide, at sådan noget tyveri, det er ikke noget, man gør, siger manager for Dana Cup, John Robert Larsen, til TV2/Nord. Aftalen har eksisteret lige så længe som turneringen. Både turneringsledelsen og handelsstandsforeningen mener det fungerer bedst uden politiets indblanding. - Vi vil gerne betragte dem som kommer her, som vores gæster. Vi vil gerne have, at de får et rigtigt godt ophold her. Vi synes Fortuna laver et fantastisk stykke arbejde. Dem der stjæler til daglig, er i stor stil voksne mennesker, og det er lidt anderledes, synes jeg, siger formand for Hjørring Handelsstandsforening, Per Boe Larsen, til TV2/Nord. Oprindeligt blev ordningen lavet for at skåne deltagere fra Sovjetunion fra retsforfølgelse, når de kom hjem. Her kunne selv mindre lovovertrædelser nemlig koste ungdomsfængsel. - Så tænkte vi, at det er bedre at vi ordner det selv. Det har vi gjort lige siden, vi er sådan set de bedste til at straffe dem, siger John Robert Larsen. Hos Nordjyllands Politi kender chefanklager Søren Gade ikke til aftalen i Hjørring, men han kender godt til lignende interne aftaler. - Hvis tyvene er under den kriminelle lavalder, så gør det ikke nogen forskel. Men ellers så skal vi rejse sigtelse, hvis et tyveri kommer til politiets kendskab, siger Søren Gade. Hans generelle indtryk er, at butikkerne i stigende grad anmelder tyverier.

Referat:
Butikstyveri under Dana Cup i Hjørring bliver ikke meldt til politiet. Butikkerne og Dana Cup klarer problemet selv - og det skulle være mere effektivt.